ΓΡΑΠΤΗ ΕΡΩΤΗΣΗ P-1286/96 υποβολή: Nuala Ahern (V) προς την Επιτροπή (15 Μαΐου 1996)

Θέμα: Έκθεση του Ευρωπαϊκού Κοινοβουλίου σχετικά με την αποθήκευση, μεταφορά και επανεπεξεργασία χρησιμοποιημένων πυρηνικών καυσίμων

Στην περίοδο συνόδου του Ιουλίου του 1993 το Ευρωπαϊκό Κοινοβούλιο ενέκρινε έκθεση του εισηγητή LLEWELLYN SMITH σχετικά με τις περιβαλλοντικές πτυχές και τα θέματα δημόσιας υγείας της αποθήκευσης, μεταφοράς και επανεπεξεργασίας χρησιμοποιημένων πυρηνικών καυσίμων (Α3-0220/93 ((ΕΕ C 255 της 20.9.1993, σ. 255. ))), που περιλαμβάνει περί τις 20 συστάσεις, ορισμένες από τις οποίες καλούν την Επιτροπή να πραγματοποιήσει διαβουλεύσεις με τα εργατικά συνδικάτα του τομέα, τις τοπικές αρχές και τις μη κυβερνητικές οργανώσεις για την εφαρμογή των συστάσεων.

Σε συνέντευξη Τύπου που πραγματοποιήθηκε στο Λονδίνο στις 25 Απριλίου 1996 ο αξιωματούχος του βρετανικού Υπουργείου Μεταφορών και μέλος της Μόνιμης Ομάδος Εργασίας της Επιτροπής για τη μεταφορά ραδιενεργών υλικών κ. David Blackman, παραδέχθηκε ότι η Επιτροπή δεν έχει ακόμη εφαρμόσει αυτές τις συστάσεις και δεν προέβη σε διαβουλεύσεις με τις σχετικές μη κυβερνητικές οργανώσεις όπως η GREENPEACE INTERNATIONAL ή το OKO INSTITUT διότι «δεν έχει την υποστήριξη των κυβερνήσεων των κρατών μελών» (όπως αναφέρεται στη μεταγραφείσα δήλωση).

Θα μπορούσε η Επιτροπή να προβεί σε μια δήλωση σχετικά με τηνπαράλειψή της να εφαρμόσει το ψήφισμα που περιλαμβάνεται στην έκθεση SMITH και να υποσχεθεί ότι είναι τώρα διατεθειμένη να προχωρήσει σε διαβουλεύσεις με τις περιβαλλοντικές μη κυβερνητικές οργανώσεις για την ανάπτυξη της κατάλληλης στρατηγικής και την ανάθεση συμβάσεων έρευνας εκ μέρους των μονίμων ομάδων εργασίας της Επιτροπής που είναι αρμόδιες για τις συμβάσεις έρευνας και τη μεταφορά ραδιενεργών υλικών;

Απάντηση του κ. Παπουτσή εξ ονόματος της Επιτροπής (17 Ιουλίου 1996)

Η Επιτροπή υποστηρίζει σθεναρά την παροχή διεξοδικών πληροφοριών στο κοινό επί των διαφόρων όψεων της πυρηνικής ενέργειας. Δεν συντρέχει λόγος να χαίρει αυτού το προνομίου μόνο ένα επιλεγμένο κοινό, όπως συνιστά η έκθεση Smith.

Στο συγκεκριμένο θέμα των ραδιενεργών αποβλήτων, η Επιτροπή εξακολουθεί να παρέχει πληροφορίες στο κοινό όπως ορίζει το ψήφισμα του Συμβουλίου της 15ης Ιουνίου 1992 ((ΕΕ αριθ. C 158, 26.6.1992. )) για το κοινοτικό πρόγραμμα δράσης στον τομέα των ραδιενεργών αποβλήτων και το ψήφισμα του Συμβουλίου της 19ης Δεκεμβρίου 1994 ((ΕΕ αριθ. C 379, 31.12.1994. )) για τη διαχείριση ραδιενεργών αποβλήτων. Σε αυτό το πλαίσιο, πρέπει να σημειωθεί ότι η τέταρτη έκθεση, η οποία θα περιγράφει λεπτομερώς την κατάσταση στη διαχείριση των ραδιενεργών αποβλήτων στην Κοινότητα είναι υπό προετοιμασία. Πρόκειται να δημοσιευθεί εντός των επομένων δώδεκα μηνών.

Στην πραγματικότητα η διαχείριση των ραδιενεργών αποβλήτων αποτελεί ευθύνη των ενδιαφερομένων κρατών μελών. Εάν πρέπει να οργανωθούν διαβουλεύσεις επί του θέματος, εναπόκειται στα κράτη μέλη να λάβουν πρόνοια.

Προσφάτως δημοσιεύτηκε δημόσιος διαγωνισμός για την υποβολή προτάσεων στον τομέα της μεταφοράς ραδιενεργού υλικού ((ΕΕ αριθ. C 136, 8.5.1996. )). Οι προτάσεις θα υποβληθούν για επιλογή στην μόνιμη ομάδα εργασίας της Επιτροπής για την ασφαλή μεταφορά ραδιενεργού υλικού, σύμφωνα με την ισχύουσα διαδικασία.